[pic] | EURÓPSKA KOMISIA |

Brusel, 4.6.2010

KOM(2010)292 v konečnom znení

SPRÁVA EURÓPSKEMU VÝBORU PRE CENNÉ PAPIERE A EURÓPSKEMU PARLAMENTU

o konvergencii medzinárodných štandardov finančného výkazníctva (IFRS) a vnútroštátnych všeobecne uznávaných účtovných zásad (GAAP) tretích krajín

SEK(2010)681 final

SPRÁVA EURÓPSKEMU VÝBORU PRE CENNÉ PAPIERE A EURÓPSKEMU PARLAMENTU

o konvergencii medzinárodných štandardov finančného výkazníctva (IFRS) a vnútroštátnych všeobecne uznávaných účtovných zásad (GAAP) tretích krajín

ÚVOD A PRÁVNE ZÁKLADY

Od 1. januára 2005 musia spoločnosti kótované na regulovanom trhu ktoréhokoľvek z členských štátov EÚ pri zostavovaní svojich konsolidovaných účtovných závierok používať IFRS prijaté Európskou úniou[1]. Nariadením o prospektoch[2] a smernicou o transparentnosti[3] sa požiadavka vypracúvať finančné výkazy buď na základe IFRS, alebo na základe určitých vnútroštátnych účtovných štandardov tretích krajín rovnocenných s týmito štandardmi rozšírila na emitentov z tretích krajín, ktorí uskutočňujú verejnú ponuku cenných papierov v EÚ, a na tých emitentov, s ktorých cennými papiermi sa obchoduje na regulovanom trhu EÚ.

Komisia zaviedla v decembri 2007 mechanizmus[4] na určovanie rovnocennosti všeobecne uznávaných účtovných zásad (GAAP). Komisia prijala v decembri 2008 rozhodnutie[5] a nariadenie[6], v ktorých sa GAAP Spojených štátov amerických a GAAP Japonska označili za rovnocenné s IFRS a ktorými sa v EÚ dočasne akceptovali účtovné závierky vypracované na základe GAAP Číny, Kanady, Indie a Južnej Kórey, a to najneskôr do 31. decembra 2011.

V tomto kontexte sa v právnych predpisoch EÚ[7] vyžaduje od Európskej komisie, aby v pravidelných intervaloch informovala Európsky výbor pre cenné papiere (ESC) a Európsky parlament (EP) o pokroku, ktoré tieto krajiny dosahujú so svojimi jednotlivými programami.

V prvej správe z júla 2007 Komisia informovala o jednotlivých časových rozvrhoch, ktoré vnútroštátne orgány určitých tretích krajín predpokladali v súvislosti so zbližovaním svojich vnútroštátnych GAAP s IFRS[8]. V druhej správe z apríla 2008 Komisia preskúmala skutočný pokrok dosiahnutý tretími krajinami, po prvé, v oblasti ich programov konvergencie a po druhé, smerom k eliminácii všetkých pravidiel o požiadavkách na zosúhlasovanie, ktoré sa vzťahujú na emitentov Spoločenstva kótovaných v jurisdikciách týchto tretích krajín.

Komisia aktualizuje v tejto správe informácie o úsilí týchto krajín pri prechode na IFRS. Keď tak Komisia urobila, požiadala Výbor európskych regulačných orgánov pre cenné papiere (CESR), aby poskytol aktualizačné informácie o vývoji prechodu na IFRS v krajinách, ktoré nedávno dostali od EÚ prechodné obdobie (Čína, Kanada, India a Južná Kórea), napr. prostredníctvom verejných informácií alebo písomných informácií získaných od príslušných regulačných orgánov tretích krajín. Osobitná pozornosť sa na základe dostupných správ mala venovať praktickému uplatňovaniu v podstate zosúladeným čínskym účtovným štandardom pre obchodné podniky (ASBE).

V tejto správe je zároveň predstavený nedávny vývoj v krajinách, ktoré sú uznané za ekvivalentné, ako napr. USA a Japonsko, ako aj vývoj v niekoľkých iných významných ekonomikách, ako napr. Argentína, Brazília, Mexiko, Rusko a Taiwan. Niektoré jurisdikcie, ako napr. Austrália, Hong Kong, Nový Zéland, Singapur a Južná Afrika, už plne prijali alebo vykonávajú IFRS, a preto neexistuje potreba, aby Európska komisia rozhodovala o ich rovnocennosti.

VÝVOJ V KRAJINÁCH, KTORÉ SÚ UZNANÉ ZA EKVIVALENTNÉ

Komisia 12. decembra 2008 prijala rozhodnutie Komisie[9] a nariadenie Komisie[10], ktorými sa ustanovuje, že GAAP Spojených štátov a Japonska sú rovnocenné s IFRS na používanie v rámci Spoločenstva. V tomto oddiele je predstavený vývoj v týchto krajinách počas rokov 2008 – 2009 na základe verejne dostupných informácií.

USA

Konvergencia

Americká Rada pre účtovné štandardy (FASB) a Rada pre medzinárodné účtovné štandardy (IASB) uzavreli v roku 2006 memorandum o porozumení, v ktorom opätovne potvrdili svoj cieľ týkajúci sa konvergencie medzi US GAAP a IFRS a vytýčili na tento účel pracovný program. CESR potvrdil, že obidve rady sa zaoberajú riešením hlavných rozdielov, ktoré CESR identifikoval vo svojom poradnom stanovisku pre Komisiu z roku 2005. Niekoľko otázok (vrátane zosúladeného štandardu o podnikových kombináciách) bolo zavŕšených, kým ostatné sa riešia priebežne a cieľový termín, ktorým je rok 2011, ostáva nezmenený.

Na politickej úrovni sa v záveroch G20 opätovne potvrdil záväzok hľadať medzinárodné riešenia vrátane oblasti účtovníctva. Tieto záväzky je potrebné pretransformovať do konkrétnych politických rozhodnutí, pričom práca smerom ku konvergencii by sa mala urýchliť na praktickej úrovni, pričom sa zachová cieľ dosiahnuť vysokú kvalitu finančného výkazníctva. IASB a FASB v apríli 2009 aktualizovali svoje programy, pričom zohľadnili problémy vyplývajúce z finančnej krízy. Hlavné zameranie tvorby štandardov sa do určitej miery presunulo od konvergencie smerom k naliehavejším témam súvisiacim s krízou, čo spôsobilo, že celkový proces konvergencie sa trocha oneskoril. Najmä ustanovenia USA v oblasti zníženia hodnoty dlhových nástrojov k dispozícii na predaj, ktoré boli v reakcii na krízu pohotovo pozmenené, spôsobili dodatočný odklon v porovnaní so súvisiacim štandardom IAS 39. IASB a FASB odvtedy pracujú na svojich jednotlivých revíziách účtovných štandardov týkajúcich sa finančných nástrojov a mali by nájsť konvergentný prístup, no taký, ktorý by nebol na úkor vysoko kvalitného finančného výkazníctva.

Možné prijatie IFRS

Komisia pre cenné papiere a burzu USA (SEC) v októbri 2008 vydala na verejnú konzultáciu navrhovaný harmonogram prechodu na IFRS. Podľa tohto navrhovaného harmonogramu, v ktorom sa ustanovuje niekoľko míľnikov, by SEC mala do roku 2011 rozhodnúť, či sa má pokračovať s prijímaním IFRS do roku 2014. Konečný termín na pripomienky sa predĺžil z 19. februára na 20. apríl 2009.

Vo februári 2010 SEC jednohlasne schválila nový časový rozvrh, v ktorom sa rok 2015 predpokladá ako najskorší možný termín povinného používania IFRS vo verejných spoločnostiach v USA. Opatrenia SEC obsahujú výzvu na dôkladnejšie preštudovanie IFRS a na rozhodnutie v roku 2011 o tom, či sa má zaviesť povinnosť používať IFRS.

Aj keď pôvodný harmonogram by určitým spoločnostiam v USA umožnil používať IFRS v roku 2014, SEC vo februári 2010 oznámila, že nepresadzuje možnosť skoršieho prijatia. SEC by mohla neskôr toto stanovisko prehodnotiť. Vo vyjadrení SEC sa zároveň poznamenáva, že SEC vopred nevylučuje možnosť, podľa ktorej by si emitenti v USA mohli v budúcnosti vybrať medzi používaním IFRS alebo amerických GAAP.

Európska komisia považuje za dôležité, aby americká SEC dospela ku kladnému rozhodnutiu o prijatí IFRS čo najskôr v roku 2011. V prípade neexistencie jednoznačného záväzku posunúť sa smerom k prijatiu IFRS pre vnútroštátnych emitentov v USA by sa mohla spochybniť dôveryhodnosť systému IFRS, ako aj účasť krajín, ktoré štandardy neimplementujú, v riadiacej štruktúre Nadácie IFRS.

Požiadavka zosúhlasovania

V novembri 2007 SEC rozhodla, že upustí od požiadavky, na základe ktorej sa účtovné závierky zahraničných emitentov musia zosúhlasovať s americkými GAAP v prípade tých emitentov, ktorí zostavujú výkazy na základe medzinárodných štandardov finančného výkazníctva (IFRS) prijatých IASB. Rozhodnutie SEC obsahovalo prechodnú výnimku pre tých emitentov z EÚ, ktorí používajú osobitné ustanovenie EÚ o vyňatí pri účtovaní zabezpečovania [IAS 39] . Platnosť tohto prechodného ustanovenia sa skončila v novembri 2009.

Japonsko

Konvergencia

Následne po rozhodnutí EÚ o rovnocennosti z roku 2008 pokračovali japonské orgány v práci na konvergencii medzi GAAP a IFRS.

Japonská rada pre účtovné štandardy (ASBJ) vydala v októbri 2008 dve tlačové správy týkajúce sa oceňovania reálnou hodnotou a reklasifikácie dlhových cenných papierov v reakcii na zmeny súvisiace s krízou vypracované radou IASB, napr. reklasifikáciu niektorých finančných nástrojov.

ASBJ a IASB sa v marci 2009 stretli v Tokiu, aby prediskutovali konvergenciu japonských GAAP a IFRS a znovu potvrdili cieľ dosiahnuť konvergenciu štandardov.

IASB a ASBJ v septembri 2009 znovu potvrdili svoju prebiehajúcu spoluprácu pri dokončovaní konvergencie účtovných štandardov. Predstavitelia ASBJ vyhlásili, že dochádza k pokroku smerom ku konvergencii IFRS a japonských GAAP. Popri reagovaní na konzultácie s IASB vydala ASBJ revidovaný účtovný štandard – vyjadrenie ASBJ č. 12 (revidované v roku 2009) účtovný štandard pre štvrťročné finančné vykazovanie. Účelom týchto zmien a doplnení je zrevidovať požiadavky na zverejňovanie štvrťročných finančných výkazov v prípade pochybností týkajúcich sa schopnosti „nepretržite pokračovať v činnosti“. ASBJ navyše v reakcii na rokovania s IASB prijala diskusný materiál o „účtovaní podnikových kombinácií“ a vydala diskusný materiál o „rezervách“ a diskusný materiál o „vykazovaní výnosov“.

Možné prijatie IFRS

Následne po „Tokijskej dohode“[11] schválila Rada pre obchodné účtovníctvo (BAC)[12] v júni 2009 predbežnú správu[13] pre prijatie IFRS v Japonsku. Podľa navrhovanej predbežnej správy bude v prípade konsolidovaných účtovných závierok určitých medzinárodne činných kótovaných spoločností prípustné dobrovoľne používať IFRS od finančného roka, ktorý sa končí 31. marca 2010 alebo neskôr. Konečné rozhodnutie týkajúce sa povinného používania IFRS by sa urobilo okolo roku 2012. Povinné uplatňovanie IFRS je možné načasovať na roky 2015 alebo 2016.

ASBJ uverejnila v septembri 2009 aktualizáciu svojho projektového plánu do roku 2011. Pri vypracovaní obnoveného projektového plánu sa zohľadnila už spomínaná predbežná správa vydaná BAC, v ktorej sa ASBJ odporúča, aby pokračovala v konvergencii účtovných štandardov a zrýchlila ju. Takisto sa v nej zohľadňuje plán práce IASB na obdobie od augusta 2009 do roku 2011.

Japonská agentúra pre finančné služby (JFSA) vydala v decembri 2009 revíziu predpisu o podnikovom zverejňovaní, ktorá umožňuje určitým japonským spoločnostiam uplatňovať IFRS dobrovoľne.

Začiatkom roka 2010 JFSA uskutočnila verejné konzultácie o revidovaných regulačných oznámeniach so zámerom aktualizovať zoznam IFRS, ktoré boli v Japonsku určené na dobrovoľné uplatňovanie. JFSA v marci 2010 ukončila verejnú konzultáciu, aktualizovala zoznam predmetných IFRS a povolila, aby sa všetky IFRS a interpretácie IFRIC schválené a vydané radou IASB k 31. decembru 2009 alebo pred týmto dátumom používali pri dobrovoľnom uplatňovaní IFRS v Japonsku určitými kótovanými japonskými spoločnosťami od konsolidovaného fiškálneho roku, ktorý sa končí 31. marca 2010 alebo neskôr[14]. JFSA zároveň oznámila, že zahrnie IFRS 9, ktorý je prvou fázou revízie IAS 39 podniknutou zo strany IASB, do balíka, ktorý bude k dispozícii niektorým japonským spoločnostiam na dobrovoľné používanie od 10. marca 2010.

ASBJ uverejnila v apríli 2010 aktualizovanú verziu projektového plánu do roku 2011 (pozri prílohu). ASBJ však plánuje, že body týkajúce sa zostávajúcich rozdielov medzi jestvujúcimi japonskými GAAP a IFRS vyrieši v roku 2010, pričom v prvom polroku 2011 zamýšľa vydať konzultačné dokumenty s návrhmi konečného znenia („exposure drafts“) k väčšine projektov, ktorými sa zaoberá memorandum o porozumení medzi IASB a americkou FASB, v súlade so súčasným plánom práce IASB.

Požiadavka zosúhlasovania

Japonské orgány nevyžadujú zosúhlasovanie od emitentov EÚ, ktorí zostavujú svoje účtovné závierky podľa IFRS prijatých v EÚ.

ČÍNA

V prípade Číny Komisia požiadala CESR o radu k praktickému uplatňovaniu vo veľkej miere zosúladených účtovných štandardov pre obchodné podniky (ASBE).

Čínske orgány vo februári 2006 rozhodli, že začlenia IFRS do svojich právnych predpisov, pričom v niektorých prípadoch urobia zmeny a doplnenia, aby sa zohľadnili miestne okolnosti. Tieto účtovné štandardy pre obchodné podniky (ASBE) sa od 1. januára 2007 stali povinnými pre všetky kótované čínske podniky.

Podľa správy[15] uverejnenej čínskym ministerstvom financií v novembri 2008 sa nové ASBE zaviedli hladko a ich zavedenie sa dosiahlo bez väčšieho narušenia čínskych trhov alebo cyklu vykazovania[16]. V správe sa uvádza názor čínskeho ministerstva financií, že prechodom na ASBE sa zlepšila kvalita a spoľahlivosť finančného výkazníctva v Číne, a to najmä vďaka zvýšenej transparentnosti zverejnení. Ministerstvo sa zároveň domnieva, že zosúladené ASBE robia čínsky trh príťažlivejší v očiach zahraničných emitentov a zároveň zlepšujú pozíciu čínskych emitentov pri ich prístupe na medzinárodné trhy. Ministerstvo financií však v účtovných závierkach za rok 2007 zistilo niekoľko oblastí, v ktorých by sa mohla zlepšiť úroveň dodržiavania predpisov, alebo keď sa zdalo, že emitenti sa stretli s ťažkosťami pri identifikácii prijateľných spôsobov použitia podľa predmetných štandardov. Ministerstvo má napokon v úmysle prijať opatrenia na zlepšenie uplatňovania nových štandardov v budúcich obdobiach vykazovania.

Ministerstvo financií v septembri 2009 vydalo na verejnú konzultáciu dokument s návrhom konečného znenia k „harmonogramu napredovania k plnej konvergencii“ čínskych štandardov a IFRS. Pripomienky bolo treba predložiť do 30. novembra 2009.

Vo svojej správe o dodržiavaní štandardov a kódexov (ROSC) z októbra 2009 Svetová banka zablahoželala Číne k dosiahnutiu „pozoruhodného pokroku“ pri zavádzaní inštitucionálneho rámca v oblasti účtovníctva, auditu a podnikového finančného výkazníctva[17]. V správe sa opätovne zdôrazňuje odhodlanie Číny dosiahnuť konvergenciu medzi čínskymi ASBE a IFRS a poukazuje sa na to, že dosiahnutie plnej konvergencie sa očakáva do roku 2012.

Komisia bude naďalej s pomocou CESR monitorovať praktické vykonávanie IFRS v budúcnosti.

PRÁCE NA KONVERGENCII V TRETÍCH KRAJINÁCH PLÁNUJÚCICH PRIJAť IFRS

Komisia vo februári 2009 požiadala CESR, aby poskytol aktualizované informácie o pokroku určitých tretích krajín (Kanady, Južnej Kórey a Indie), ktoré dostali od EÚ prechodné obdobie pri ich prechode na IFRS. V nadväznosti na správu CESR[18] z júna 2009 útvary Komisie predkladajú správu o týchto skutočnostiach:

Kanada

Kanadská rada pre účtovné štandardy (AcSB) oznámila v januári 2006 svoje rozhodnutie plne prijať IFRS pre verejne zodpovedné podniky ( publicly accountable enterprises ) do 31. decembra 2011, pričom existovali verejne dostupne informácie s podrobnosťami o tomto programe, ako aj o pokroku, ktorý kanadské orgány dosiahli pri uskutočňovaní tohto programu.

V priebehu ostatných dvoch rokov kanadské orgány pokračovali vo svojom úsilí zaistiť včasný prechod na IFRS prostredníctvom rôznych publikácií, internetových vzdelávacích kurzov a koncepčných materiálov. AcSB napríklad uverejnila v novembri 2008 zoznam IFRS, o ktorých sa predpokladá, že sa budú ku dňu prechodu v roku 2011 vzťahovať na kanadských emitentov. AcSB vydala nedávno v marci 2009 druhý súhrnný konzultačný dokument s návrhom konečného znenia k aktuálnemu stavu prechodu Kanady na IFRS pod názvom „Prijímanie IFRS v Kanade II“. Kanadský inštitút certifikovaných účtovníkov ( Canadian Institute of Chartered Accountants – „CICA“) takisto začal uskutočňovať bezplatný on-line kurz týkajúci sa úvodu k IFRS a ich dôsledkov pre kanadské podniky.

Nakoniec predseda AcSB uverejnil v decembri 2008 vyhlásenie[19], v ktorom potvrdzuje, že plán prijatia sa v tom čase stále plnil načas a že ani účinky otrasov na trhu ani možné rozhodnutie SEC o oneskorení prijatia IFRS v USA by nemali spomaliť prechod Kanady na IFRS.

Južná Kórea

Kórejská komisia pre finančný dohľad (KFSC) a Kórejský účtovný inštitút (KAI) vydali v marci 2007 verejné vyhlásenie, že sa zaväzujú prijať IFRS do 31. decembra 2011, pričom existovali verejne dostupne informácie s podrobnosťami o tomto programe aj o pokroku, ktorý juhokórejské orgány dosiahli pri uskutočňovaní tohto programu.

V priebehu ostatných dvoch rokov pokračovali prv uvedené juhokórejské orgány vo svojom úsilí zaistiť včasný prechod na IFRS prostredníctvom rôznych publikácií, webových stránok a založenia pracovnej skupiny a poradnej skupiny. KAI napríklad uverejnil počas roka 2008 kompletný súbor K-IFRS a začal uskutočňovať program kurzov zameraných na vzdelávanie certifikovaných účtovníkov a účtovných pracovníkov v spoločnostiach. KFSC navyše uistila CESR, že prehodnotila, zmenila a doplnila niekoľko zákonov a predpisov tak, aby boli v súlade s IFRS; že uviedla do činnosti webovú lokalitu s cieľom šíriť informácie o IFRS; že uverejnila predpis zaväzujúci spoločnosti zverejňovať analýzu vplyvu IFRS vo svojich účtovných závierkach dva roky pred tým, ako prijmú IFRS; a že zriadila poradnú skupinu pre prvopoužívateľov, ako aj pracovnú skupinu, ktorej cieľom je monitorovať pokrok dosiahnutý pri uskutočňovaní harmonogramu.

India

Inštitút certifikovaných účtovníkov v Indii (ICAI) sa v júli 2007 verejne zaviazal prijať IFRS do 31. decembra 2011. Indická vláda v máji 2008 verejne potvrdila svoj úmysel uskutočniť konvergenciu s IFRS do roku 2011. ICAI poznamenal, že s cieľom zohľadniť konkrétne okolnosti v Indii možno urobí úpravy v IFRS (ako napr. požiadavka dodatočných zverejnení, zmeny určitej terminológie alebo vypustenie niektorých možností či alternatívne spôsoby účtovania). Očakávalo sa však, že tieto zmeny budú menšie, pričom proklamovaným zámerom ICAI aj indickej vlády bolo, aby indické účtovné štandardy boli do skončenia tohto programu plne v súlade s IFRS.

Počas ostatných dvoch rokov indické orgány pokračovali vo svojom úsilí zaistiť včasný prechod na IFRS prostredníctvom rôznych publikácií, vzdelávacích kurzov a seminárov. ICAI sa napríklad v súčasnosti nachádza v procese úpravy indických účtovných štandardov v rozsahu nevyhnutnom na plnú konvergenciu s IFRS a uverejnil podrobný program prác. Zároveň začal uskutočňovať certifikačný kurz o IFRS s cieľom zvýšiť úroveň znalostí svojich členov o IFRS.

Vo februári 2010 indické ministerstvo pre záležitosti obchodných spoločností prijalo plán na postupný prechod na „notifikované indické štandardy, ktoré boli zosúladené s IFRS“, a to kótovanými a veľkými indickými spoločnosťami[20] inými než bankami a poisťovňami:

- Vo fáze I zmenia svoje úvodné súvahy k 1. aprílu 2011 (ak sa finančný rok začína k tomuto dátumu alebo neskôr) určité konkrétne spoločnosti[21].

- Vo fáze II zmenia svoje úvodné súvahy k 1. aprílu 2013 (ak sa finančný rok začína k tomuto dátumu alebo neskôr) spoločnosti, či už kótované alebo nekótované, ktoré majú čisté imanie v hodnote vyššej ako 500 krórov rupií, no nižšej ako 1 000 krórov rupií[22].

- Vo fáze III zmenia svoje úvodné súvahy k 1. aprílu 2014 (ak sa finančný rok začína k tomuto dátumu alebo neskôr, ktorýkoľvek z nich príde neskôr) kótované spoločnosti, ktoré majú čisté imanie v hodnote 500 krórov rupií alebo nižšej.

Spoločnosti v ďalej uvedených kategóriách sa nebudú musieť riadiť notifikovanými účtovnými štandardmi, ktoré sú zosúladené s IFRS (aj keď sa môžu dobrovoľne rozhodnúť, že tak urobia), ale musia sa riadiť iba „notifikovanými účtovnými štandardmi, ktoré nie sú zosúladené s IFRS“:

- nekótované spoločnosti s čistým imaním v hodnote 500 krórov rupií alebo menej, ktorých akcie alebo iné cenné papiere nie sú kótované na burzách cenných papierov mimo Indie;

- malé a stredne veľké spoločnosti (SMC).

Očakáva sa, že do konca februára 2010 bude predložený osobitný harmonogram pre bankové spoločnosti a poisťovne.

VÝVOJ V ďALšÍCH TRETÍCH KRAJINÁCH

Popri krajinách, o ktorých sa už hovorilo v predchádzajúcich oddieloch, existuje niekoľko ďalších významných ekonomík, ktoré prechádzajú na IFRS. Tento oddiel obsahuje všeobecnú informáciu o najnovšom vývoji v niektorých ďalších významných ekonomikách, o ktorom má Európska komisia poznatky na základe verejne dostupných informácií.

Argentína

Argentínska Národná komisia pre cenné papiere (CMV) prijala v decembri 2009 požiadavku, že všetky spoločnosti, ktoré verejne ponúkajú cenné papiere vlastného imania alebo dlhové cenné papiere, musia pri zostavovaní svojich účtovných závierok použiť IFRS, a to počínajúc účtovnými závierkami za rok, ktorý sa končí 31. decembra 2012. Spoločnosti môžu dobrovoľne predkladať svoje účtovné závierky v súlade s IFRS od januára 2011.

Brazília

V júli 2007 Brazílska centrálna banka a Brazílska komisia pre cenné papiere a burzu (CVM) stanovili rok 2010 ako konečný termín na prijatie IFRS pre konsolidované účtovné závierky kótovaných spoločností a finančných inštitúcií. Od roku 2007 do roku 2009 kótované spoločnosti nemali povinnosť používať IFRS.

Mexiko

Mexická komisia pre cenné papiere a bankovníctvo (CNBV) spolu s Mexickou radou pre účtovné štandardy (CINIF) oznámili v novembri 2008, že Mexiko prijme IFRS pre všetky kótované spoločnosti v roku 2012. Predčasné prijatie IFRS niektorými účtovnými jednotkami by bolo prípustné od roku 2008 s výhradou splnenia požiadaviek, ktoré ustanoví Mexická komisia pre cenné papiere a bankovníctvo.

Rusko

V Rusku vláda oznámila v roku 2002, že všetky spoločnosti a banky budú musieť svoje účtovné závierky zostavovať podľa IFRS od 1. januára 2004. Súbežne s týmto vývojom pokračuje technická aproximácia ruských vnútroštátnych účtovných štandardov (RAS) s IFRS. O právnom návrhu, na základe ktorého sa od obchodných spoločností vyžaduje, aby dodržiavali IFRS, sa v parlamente rokuje od roku 2004. Pokiaľ ide o povinné používanie IFRS, neexistuje ani náznak výrazného pokroku.

Taiwan

V máji 2009 taiwanská Komisia pre finančný dohľad (FSC) oznámila svoj harmonogram úplného prijatia IFRS na Taiwane. Od spoločností v rámci fázy I, ktoré sú všetky kótovanými spoločnosťami a finančnými inštitúciami pod dohľadom FSC (s výnimkou úverových družstiev, spoločností vydávajúcich kreditné karty a sprostredkovateľov poistenia), sa bude vyžadovať, aby uplatňovali IFRS od 1. januára 2013. Dobrovoľné prijatie IFRS všetkými kótovanými spoločnosťami bude prípustné od 1. januára 2012. Od spoločností v rámci fázy II, ktoré sú nekótovanými verejnými spoločnosťami, úverovými družstvami a spoločnosťami vydávajúcimi kreditné karty, sa bude vyžadovať, aby uplatňovali IFRS od 1. januára 2015 (s možnosťou dobrovoľne začať od 1. januára 2013).

ZÁVERY

Po prijatí dvoch opatrení Komisie v decembri 2008[23] Komisia požiadala CESR, aby poskytol aktualizované informácie o vývoji v týchto štyroch krajinách, ktorých štandardy boli označené za dočasne, to znamená do 31. decembra 2011, rovnocenné s IFRS: Čína, Kanada, India a Južná Kórea. Z práce CESR vyplýva, že vo všetkých prípadoch predmetné krajiny urobili pri uskutočňovaní svojich programov konvergencie alebo prijímania IFRS určitý pokrok.

Pokiaľ ide o USA a Japonsko, Komisia už uznala ich GAAP za rovnocenné s IFRS, pokiaľ ide o ich používanie v Spoločenstve. USA uskutočnili verejnú konzultáciu o prijatí IFRS a dospeli k záveru, že v roku 2011 rozhodnú o tom, či sa bude pokračovať v kurze na zavedenie povinného používania IFRS. USA takisto vyhlásili, že podľa ich predpokladu bude najskorším možným termínom na povinné uplatňovanie IFRS rok 2015. Rozhodnutie v roku 2011 bude mať vzhľadom na konvergenciu medzi americkými GAAP a IFRS rozhodujúci význam. Pri neexistencii zreteľného záväzku v súvislosti s prijímaním IFRS v USA je možné, že dôveryhodnosť systému IFRS, ako aj účasť krajín, ktoré štandardy nezavádzajú, v riadiacej štruktúre Nadácie IFRS sa môže spochybniť. Japonsko zároveň pokračovalo v práci na konvergencii medzi GAAP a IFRS. Japonsko povolilo dobrovoľné uplatňovanie IFRS určitými kótovanými spoločnosťami od konsolidovaného fiškálneho roku, ktorý sa končí 31. marca 2010 alebo neskôr. Japonsko zároveň oznámilo svoj úmysel rozhodnúť okolo roku 2012 o tom, či prijať IFRS do roku 2015 alebo 2016.

Iné významné ekonomiky takisto nedávno oznámili svoj úmysel prijať IFRS, napr. Argentína, Brazília, Mexiko a Taiwan. V Rusku nie sú náznaky výrazného pokroku, pokiaľ ide o povinné používanie IFRS.

V nadchádzajúcich rokoch bude Komisia s odbornou pomocou CESR naďalej monitorovať situáciu a hodnotiť priebežné úsilie tretích krajín, ktoré uskutočňujú konvergenciu s IFRS alebo majú úmysel prijať IFRS.

Komisia bude naďalej podporovať úsilie krajín, ktoré sa zaviazali dosiahnuť konvergenciu svojich účtovných štandardov s IFRS, a takisto krajín, ktoré sa zaviazali prijať IFRS.

PRÍLOHA k:

správe o konvergencii medzinárodných štandardov finančného výkazníctva (IFRS) s vnútroštátnymi všeobecne uznávanými účtovnými zásadami (GAAP) tretích krajín

Príloha 1: Stručný opis aktuálnej situácie niektorých tretích krajín v súvislosti s konvergenciou alebo prijímaním IFRS

Krajina | Poznámky |

Považované za rovnocenné s prijatými IFRS | USA | ES od 1. januára 2009 uznáva americké GAAP ako rovnocenné s IFRS na používanie v rámci Spoločenstva. Po verejnej konzultácii o harmonograme prechodu na IFRS dospela SEC k záveru, že v roku 2011 prijme rozhodnutie o tom, či prijať IFRS. USA zároveň vyhlásili, že predpokladajú, že rok 2015 bude najskorším možným rokom na povinné uplatňovanie IFRS. |

Japonsko | ES od 1. januára 2009 uznáva japonské GAAP ako rovnocenné s IFRS na používanie v rámci Spoločenstva. Japonsko oznámilo svoj zámer rozhodnúť okolo roku 2012 o tom, či uložiť povinné uplatňovanie IFRS do roku 2015 alebo 2016. Japonsko povoľuje dobrovoľné uplatňovanie IFRS niektorými kótovanými spoločnosťami počínajúc konsolidovanými fiškálnymi rokmi, ktoré sa končia 31. marca 2010 alebo neskôr. |

Čína | Čína | ES od 1. januára 2009 akceptovalo účtovné závierky na základe čínskych GAAP na dočasnom základe do 31. decembra 2011. Čínske orgány sa usilujú dosiahnuť úplnú konvergenciu do roku 2012. |

Zámer prijať IFRS | Kanada | ES akceptovalo účtovné závierky na základe kanadských GAAP na dočasnom základe do 31. decembra 2011. Kanada plánuje plne prijať IFRS v roku 2011. |

Južná Kórea | ES akceptovalo účtovné závierky na základe juhokórejských GAAP na dočasnom základe do 31. decembra 2011. Južná Kórea oznámila plán prijať IFRS v roku 2011. |

India | EC accepted financial statements using Indian GAAPs on a temporary basis until 31 December 2011. India oznámila plán prijať IFRS v roku 2011. |

Iné krajiny | Argentína | Argentína plánuje prijať IFRS v roku 2012 (s možnosťou dobrovoľného uplatňovania od januára 2011). |

Brazília | Brazília plánuje prijať IFRS v roku 2010 (s možnosťou pre kótované spoločnosti dobrovoľne začať uplatňovať pred rokom 2010). |

Mexiko | Mexiko oznámilo, že od všetkých kótovaných spoločností sa bude vyžadovať, aby do roku 2012 zaviedli používanie IFRS (predčasné prijatie niektorými účtovnými jednotkami by bolo prípustné od roku 2008 s výhradou dodržania určitých požiadaviek). |

Rusko | Nie sú náznaky výrazného pokroku v konvergencii s IFRS. |

Taiwan | Taiwan oznámil, že od všetkých kótovaných spoločností a finančných inštitúcií pod dohľadom FSC sa bude vyžadovať uplatňovanie IFRS od 1. januára 2013 (dobrovoľné používanie všetkými kótovanými spoločnosťami bude prípustné od 1. januára 2012). Od nekótovaných verejných spoločností, úverových družstiev a spoločností vydávajúcimi kreditné karty sa bude vyžadovať uplatňovanie IFRS od 1. januára 2015 (dobrovoľné používanie bude prípustné od 1. januára 2013). |

[1] Nariadenie Európskeho parlamentu a Rady (ES) č. 1606/2002 z 19. júla 2002 („nariadenie o IAS“).

[2] Nariadenie Komisie (ES) č. 809/2004 z 29. apríla 2004 („nariadenie o prospektoch“). Týmto nariadením sa vykonáva smernica Európskeho parlamentu a Rady 2003/71/ES zo 4. novembra 2003, („smernica o prospektoch“).

[3] Smernica Európskeho parlamentu a Rady 2004/109/ES z 15. decembra 2004 („smernica o transparentnosti“).

[4] Nariadenie Komisie (ES) č. 1569/2007 z 21. decembra 2007, ktorým sa ustanovuje mechanizmus určovania rovnocennosti účtovných štandardov uplatňovaných emitentmi cenných papierov tretích krajín podľa smerníc Európskeho parlamentu a Rady 2003/71/ES a 2004/109/ES („nariadenie o mechanizme rovnocennosti“).

[5] Rozhodnutie Komisie 2008/961/ES z 12. decembra 2008 o používaní národných účtovných štandardov určitých tretích krajín a Medzinárodných štandardov finančného výkazníctva emitentmi cenných papierov v tretích krajinách na zostavovanie ich konsolidovaných účtovných závierok, Ú. v. EÚ L 340, 19.12.2008, s. 112.

[6] Nariadenie Komisie (ES) č. 1289/2008 z 12. decembra 2008, ktorým sa mení a dopĺňa nariadenie Komisie (ES) č. 809/2004, ktorým sa vykonáva smernica Európskeho parlamentu a Rady 2003/71/ES, pokiaľ ide o prvky súvisiace s prospektami a reklamami, Ú. v. EÚ L 340, 19.12.2008, s. 17.

[7] Nariadenie Komisie (ES) č. 1787/2006 z 4. decembra 2006 a rozhodnutie Komisie (ES) 2006/891 zo 4. decembra 2006 („rozhodnutie na základe smernice o transparentnosti“).

[8] Správa Komisie zo 6. júla 2007 [KOM(2007) 405 v konečnom znení].

[9] Rozhodnutie Komisie 2008/961/ES z 12. decembra 2008, Ú. v. EÚ L 340, 19.12.2008, s. 112.

[10] Nariadenie Komisie (ES) č. 1289/2008 z 12. decembra 2008, Ú. v. EÚ L 340, 19.12.2008, s. 17.

[11] Spoločné vyhlásenie oznámené Japonskou radou pre účtovné štandardy (ASBJ) a IASB v roku 2007, v ktorom sa ustanovuje iniciatíva s cieľom zrýchliť realizáciu programu konvergencie medzi IFRS a japonskými GAAP.

[12] Poradný orgán Japonskej agentúry pre finančné služby (Japanese Financial Services Agency, FSA).

[13] BAC (2009), stanovisko k uplatňovaniu medzinárodných štandardov finančného výkazníctva (IFRS) v Japonsku (predbežná správa).

[14] http://www.fsa.go.jp/en/news/2010/20100303-1.html

[15] Čínske ministerstvo financií (2008), analytická správa o implementácii nových účtovných štandardov čínskymi kótovanými spoločnosťami v roku 2007.

[16] Čínske ministerstvo financií potvrdilo Európskej komisii, že rovnaká situácia nastala aj pri výročných správach za rok 2008.

[17] Správa o dodržiavaní štandardov a kódexov (ROSC) – Účtovníctvo a audit – Čínska ľudová republika (pozri: http://www.worldbank.org/ifa/rosc_aa_chn.pdf)

[18] CESR vo svojej správe z júna 2009 jasne uviedol, že jeho informácie vychádzajú zo stretnutí s IASB; výmeny písomnej komunikácie s predstaviteľom každého z príslušných regulačných orgánov pre cenné papiere alebo orgánom vytvárajúcim účtovné štandardy a z verejne dostupných informácií na webových stránkach. Táto správa má preto vecnú povahu a jej cieľom nie je vyjadriť názor na pokrok, ktorý sa dosiahol v dotknutých krajinách, pokiaľ ide o konvergenciu alebo prijatie IFRS .

[19] Pozri http://www.acsbcanada.org/fyi-newsletter/item17751.pdf.

[20] http://www.pib.nic.in/release/release.asp?relid=57220.

[21] Spoločnosti, ktoré sú súčasťou indexu NSE – Nifty 50; spoločnosti, ktoré sú súčasťou BSE Sensex 30; spoločnosti, ktorých akcie alebo iné cenné papiere sú kótované na burzách cenných papierov mimo Indie; spoločnosti, kótované alebo nekótované, ktorých majú čisté imanie v hodnote vyššej ako 1 000 krórov rupií.

[22] 1 krór (crore) = 10 miliónov. 500 krórov rupií (Rs) = 80 000 000 EUR. 1 000 krórov rupií = 160 000 000 EUR.

[23] Rozhodnutie Komisie 2008/961/ES a nariadenie Komisie (ES) č. 1289/2008.